**Srečanje CAF mreže pod portugalskim predsedstvom Svetu EU**

Konec aprila je v okviru portugalskega predsedovanja Svetu EU potekalo redno **srečanje nacionalnih koordinatorjev CAF**. Ker srečanja na daljavo omogočajo precej večjo udeležbo kot sestanki v živo se je tokratnega sestanka udeležilo kar 60 udeležencev držav članic in opazovalk mednarodne CAF mreže. Na bogatem dnevnem redu, Portugalska je namreč država z močno prisotno kulturo kakovosti v javnem sektorju in številnimi povezanimi projekti, smo med drugim obravnavali:

* **Prve rezultate študije o uporabi modela CAF v Evropi**, ki jo izvajalo portugalski kolegi: namen raziskave je ugotoviti razširjenost uporabe modela CAF med različnimi sektorji in ravnmi javne uprave in ugotoviti, kako uporaba modela CAF vpliva na spremembe v organizacijah;
* **Prilagajanje modela CAF za področje izobraževanja**: v naslednjih mesecih bodo pripravljanje dopolnitve modela CAF za uporabo v vzgoji in izobraževanju, kar je relevantno predvsem za države, ki nimajo vzpostavljenih drugih modelov kakovosti za področje izobraževanja;
* **Primerjavo med modelom CAF in priporočili OECD** za upravljanje javnih organizacij in njihovih zaposlenih: cilj je bil pripraviti matriko medsebojnega pokrivanja meril obeh sistemov, da bi lahko uporabniki CAF modela preverili, v kolikšni meri izpolnjujejo tudi omenjena priporočila;

Ker se približuje predsedovanje Slovenije smo predstavili tudi **pregled slovenskih aktivnosti in dogodkov** s področja kakovosti. Ena naših ključnih aktivnosti v naslednjih mesecih bo:

**Raziskava učinkov CAF**

V okviru slovenskega predsedovanja Svetu EU bomo izvedli **raziskavo o učinkih uporabe modela CAF na upravljanje z zaposlenimi**. S študijo želimo dokazati, da ima uporaba modela CAF pozitivne, dolgoročne učinke na celoten kadrovski ciklus organizacij. Pripravili smo vprašalnik, s katerim ugotavljamo, kateri sprejeti in implementirani ukrepi iz akcijskih načrtov uporabnikov CAF se nanašajo na področja upravljanja z zaposlenimi, kot so zaposlovanje, organizacijska kultura, uvajanje zaposlenih, usposabljanja in razvoj kariere, zadržanje zaposlenih v organizaciji in **kako so vplivali na izboljšanje delovanja organizacij**.

Vprašalnik bomo naslovili na okoli 200 uspešnih uporabnikov CAF širom Evrope (prejemniki priznanja **Effective CAF User**). S pomočjo zunanjega izvajalca bomo odgovore zbirali do začetka poletja, prve analize pa lahko pričakujemo v septembru. Rezultati raziskave bodo predstavljeni na srečanjih EUPAN in CAF mreže v času slovenskega predsedovanja.

**CAF usposabljanja**

Letošnja usposabljanja za nove uporabnike modela CAF so v teku.  Še en, dodaten termin osnovnega usposabljanja bo na voljo v začetku maja in sicer 06.05.2021 (teoretični del) ter 13.05.2021 (delavnica). Nekaj prostih mest je še, zato se čim prej prijavite preko sistema Upravne akademije.

**Najpomembnejši dogodki s področja kakovosti med slovenskim predsedovanjem**

**Sestanek EUPAN na strokovni ravni** (EUPAN expert level meeting): **11. oktober 2021** (na daljavo)

**Konferenca BRIQ** (kakovost, inovativnost in boljša zakonodaja): **18. in 19. oktober 2021** (na daljavo)

**Srečanje CAF nacionalnih koordinatorjev** (CAF Network meeting**): 3. november 2021** (na daljavo)

Sestanek generalnih direktorjev mreže EUPAN**: 13. in 14. december 2021** (v Ljubljani)

**Začetek ocenjevanj v letošnjem postopku CAF EPI**

Veseli nas, da smo proces ocenjevanja letošnjih prijaviteljev znova zapeljali v stare časovne tirnice. V aprilu so se ocenjevalne skupine že krepko zakopale v študij dokumentacije prijaviteljev in večinoma tudi že uskladile datume obiskov prijaviteljev. S stališča samega načina izvedbe obiskov si seveda želimo, da bi bili izvedeni na lokaciji prijavljenih organizacij, če bo seveda to sploh mogoče. Na podlagi lanskih izkušenj, ki jim je botrovala pandemija koronavirusa, smo v letošnji rezervni scenarij vključili obiske prijaviteljev na daljavo (z uporabo audiovizualnih platform). Lani so se namreč izkazali kot dovolj dober način za izvedbo potrebnih intervjujev s predstavniki prijavitelja in pridobitev informacij za uspešno ocenitev in pripravo končnega poročila z zunanjo povratno informacijo prijavitelju.

**Nova ekipa na EIPA**

V okviru Evropskega inštituta za javno upravo deluje tudi t.i. **CAF Resource Centre**, katerega naloga je nadaljnji razvoj in promocija modela CAF, zadolžen pa je tudi za delovanje mreže CAF nacionalnih koordinatorjev po Evropi. Po nekaj kadrovskih težavah v minulih letih je njihova ekipa spet popolna. Za njihovo delovanje bo odgovorna nova vodja, Španka **Gracia Vara Arribas** (g.vara-arribas@eipa.eu), v centru pa sodelujeta pa še Fabrizio Rossi in Elena Velasco.

Med novostmi, ki jih uvaja nova ekipa, so tudi okrogle mize (**EIPA in Conversation with…**), ki se dotikajo različnih tem. Vabimo vas, da **6. maja** spremljate dogodek z naslovom **»CAF as a tool to promote resilient public administrations in the post pandemic era«,** na kateri bo poleg predstavnice Portugalske in OECD sodelovala tudi **Barbara Zupan**c iz MJU kot vodja projekta »kakovost«.

**STOP Birokraciji!**

Ali veste, da sistematično izboljšujemo predpise in odpravljamo zakonodajna bremena že od leta 2005? Da smo v tem času za državljane in poslovne subjekte znižali zakonodajna bremena za več kot [**420 mio EUR na letni ravni**](https://www.stopbirokraciji.gov.si/dobre-prakse/)? Izračuni so ovrednoteni na podlagi mednarodno privzete Enotne metodologije za merjenje stroškov (Standard Cost Model).

Samo v letih od **2016 do 2020** so bile poenostavitve opravljene na več področjih in skupno znašajo slabih [**87 mio EUR na letni ravni**](https://www.stopbirokraciji.gov.si/brosure/znizanje_zakonodajnih_bremen_2016_2020/#page/1). Najvišji prihranki so ocenjeni na področju **zdravja**, v višini slabih **53 mio ERU na letni ravni**.

Potrebujete napotnico ali recept? Vaš zdravnik vam ju predpiše v e obliki. Odpadejo poti in večurno čakanje v čakalnicah. Čakalne dobe za naročanje na specialistične storitve lahko spremljate, na preglede pa se lahko naročate preko [portala zVEM](https://www.ezdrav.si/storitve/zvem/).

Ste bili na bolniški? Zdravstveno osebje vam pripravi bolniški list in ga vloži v sistem SPOT. Ni vam več treba v zdravstveni dom, da bi med množico bolnih prevzeli potrdilo o bolniški odsotnosti in ga v fizični obliki dostavili delodajalcu. Pozitivni učinki [uvedbe elektronskih bolniških listov (eBOL)](https://www.stopbirokraciji.gov.si/novice/pozitivni-ucinki-uvedbe-elektronskih-bolniskih-listov-ebol) se še posebej kažejo v času epidemije, saj je **digitalizacija bolniškega lista doprinesla k bistvenemu zmanjšanju osebnih stikov in s tem manjšemu tveganju za prenos okužbe.**Zaposleni lahko do svojega bolniškega lista pridete s pomočjo telefonskega klica zdravniku, če ta oceni, da ponovni pregled več ni potreben. Učinki so tudi ovrednoteni in predstavljeni na [spletni strani STOP Birokraciji.](https://www.stopbirokraciji.gov.si/novice/prihranki-v-casu-in-denarju-za-razlicne-deleznike-z-uvedbo-ebol)

Ali se tudi vi pri delovnem procesu ali kot državljani srečujete s zapletenimi postopki? Imate konkreten predlog za poenostavitev predpisa ali procesa in želite sodelovati, pa niste vedeli kam se obrniti? [**Oddajte pobudo ali predlog**](https://www.stopbirokraciji.gov.si/domov)preko portala STOP Birokraciji, jo podprite s konkretno rešitvijo in mi bomo poskrbeli, da pride do pristojnih organov. Pripravljene odgovore boste prejeli po elektronski pošti.

Bodite del pozitivnih zgodb!

**Merimo. Delimo. Se izboljšujemo.**

**Inovacijski barometer 2020**

Aprila smo na projektu Inovativen.si že tretje leto zapored izvajali **merjenje inovacijske zrelosti** v organih državne uprave, pri čemer smo lansirali prenovljeni vprašalnik, ki nam letos prvič omogoča tudi mednarodno primerljivost. Priključili smo se namreč skupnosti več kot 20 držav OECD in privzeli novo metodo merjenja inovacijske zrelosti po priročniku Copenhagen Manual, imenovano **Inovacijski barometer.**

K izpolnjevanju vprašalnika smo letos povabili kar 25 organov državne uprave, z odzivom pa smo zelo zadovoljni. Pomembno vlogo pri širjenju pomena Inovacijskega barometra so tudi letos odigrali **ambasadorji inovativnosti**. S povabilom k sodelovanju v merjenju inovacijske zrelosti smo zaposlenim v državni upravi ponudili priložnost, da izrazijo mnenje in izkušnje o inovacijski klimi v svojem delovnem okolju, ter tako omogočijo pomembne korake k izboljšavam.

Meritve bodo nudile jasen vpogled v trend napredka in omogočile primerjavo uspešnosti pri uvajanju inovativnih praks med posameznimi organi v preteklem letu. Rezultati meritev bodo znani v juniju 2021, ogledali pa si jih boste lahko na inovativen.gov.si.

**Za nami je 13. srečanje inovacijske skupnosti**

Marca se je odvilo že drugo srečanje inovacijske skupnosti v letošnjem letu. Tokrat smo se družili na delavnici z naslovom **»Kako biti del vključujočih sprememb pri oblikovanju naše prihodnosti?«**, kjer smo se spoznavali s pomenom sodelovanja in so-kreiranja pri oblikovanju politik po meri uporabnikov. Gostili smo strokovnjake iz Generalnega direktorata za raziskave in inovacije v okviru Evropske komisije – Laure Baillargeon, Susan Phillips, Iana Andersena in Andreo Erdei.

Na izkustveni delavnici smo se spoznali z razlikami med klasičnim oblikovanjem politik ter oblikovanjem politik z vključevanjem javnosti. Udeleženci so tekom delavnice izpostavili največje izzive sodelovalnega pristopa k oblikovanju politik v Sloveniji in iskali možne rešitve. Tekom celotne delavnice je bil velik poudarek na pomenu aktivnega poslušanja v sodelovalnem procesu, veščina poslušanja pa je bila izpostavljena kot ključna veščina **sodelovalne inteligentnosti**. Več o pomenu sodelovanja in o veščinah prihodnosti si lahko preberete v tedenskih objavah *Torkov kotiček znanja* na družabnih omrežjih Inovativen.si ([Linkedin](https://www.linkedin.com/company/inovativen-si/), [Facebook](https://www.facebook.com/inovativen.gov.si)).

**Naslednjič pa o teh vprašanjih…**

V primeru, da se tudi vi kdaj sprašujete…

...katera je tista **ključna lastnost**, ki je potrebna da bi bili v življenju uspešni?

…zakaj določeni ljudje enake ideje veliko bolj **prepričljivo predstavijo** kot vi?

…zakaj se bolje znajdejo v **konfliktnih in stresnih situacijah**?

…in zakaj bolj učinkovito **upravljajo spremembe**?

Potem tega srečanja preprosto ne smete zamuditi! Vabimo vas, da sem nam pridružite na naslednji inovativni skupnosti , **25. maja 2021, med 10.00 in 12.00,** na predavanju z naslovom **Čustvena inteligentnost – *skriti dragulj naše osebnosti****.*

Na zgornja vprašanja (in še več) bo odgovoril priznani psiholog in specialist klinične psihologije, **dr. Aleksander Zadel**.

Število mest je omejeno, povpraševanje pa zelo veliko, zato ne odlašajte s prijavo. Prijave sprejemamo na naslednji povezavi – [PRIJAVA.](https://gov-ankete.si/14srecanjeIS)

**Brezplačna uporaba spletnega orodja za anketiranje**

Obveščamo vas, da je državnim organom in občinam omogočena uporaba orodja **1KA PRO**.  Z njim lahko na enostaven način izdelate spletni vprašalnik, izvedete spletno anketo ter urejate in analizirate podatke s kar najmanjšim številom klikov. Do orodja lahko dostopate na <https://gov-ankete.si> .

**Spet reorganizirani, spet skupaj!**

Od marca letos je področje kakovosti v javnem sektorju in z njim projektna ekipa« Uvajanje sistemov vodenja kakovosti v organe javne uprave« spet organizacijsko združena s področjem inovativnosti in boljše zakonodaje. Najdete nas v Sektorju za odpravo administrativnih ovir, boljšo zakonodajo in kakovost v javnem sektorju v Direktoratu za lokalno samoupravo, nevladne organizacije in politični sistem MJU.